তবে তাদের এ বদলী ছিল পরিকল্পিত। আমার মত তারাও নিজ নিজ এলাকায় অনেকটা একীকত্বে ভুগছিলেন। পরস্পরে আলোচনা বা মত বিণিময়ের কোন সুযোগ ছিল না। ইরানে যখন কাজ শুরু করি তখন আমার জেলাটিতে আমিই ছিলাম একমাত্র বাংলাদেশী ডাক্তার। অধিকাংশই ছিল পাকিস্তানী ও ভারতীয় ডাক্তার। ফলে প্রচন্ড একাকীত্ব অনুভব করতাম। তখন তেহরানে আমার আরেক ঘনিষ্ট বন্ধু ছিল ফরিদু্দ্দিন খান। চিন্তা-চেতনায় তিনিও ছিলেন আমার অতি কাছের। ফলে ছুটির দিনগুলিতে তেহরানে ছুটে যেতাম। পুরা ছুটি কাটিয়ে আবার কর্মস্থানে ফিরে আসতাম। মোহাম্মদ উল্লাহ ভাই ও আমিন ভাইকে কাছে পেয়ে আমার আপনজনদের সংখ্যা আরো বাড়লো। এর মধ্যে তেহরানে আরো কিছু ভাই চাকুরি নিয়ে জমা হলেন। তখন ইরান আর এতটা বিদেশ মনে হত না। মোহাম্মদ ভাই ও আমিন ভাই বাংলাদেশী ছিলেন বা ইসলামী ছিলেন সেটুকুই শুধু ছিল না। উনারা দুই জনই ছিলেন আমার আত্মার অতি আপনজন। চিন্তা-চেতনা ও মনের দিক দিয়ে তারা ছিলেন অতি কাছের লোক। যে ভাষায় এবং যে ভাবনা নিয়ে উনারা কথা বলতেন সে ভাষা ও ভাবনা ছিল আমারও। ফলে মন খুলে উনাদের সাথে আমার কথা হত। কখনও কখনও বিভিন্ন বিষয়ে বিতর্কও হত। তবে সেটি দ্বীনকে বুঝবার স্বার্থে। কোনদিন সে বিতর্কে আমাদের মাঝে সম্পর্কে কোন ফাটল ধরেনি।